
„Infraštruktúra nie je len technický systém, ale aj nositeľ pamäti, práce, záťaže a kolektívnej skúsenosti.“

Andrej Kiripolsky
Cena Oskára Čepana 2026  
 
 
 
 
8. 10. 2026 | TLAČOVÁ SPRÁVA 
 
Predstavujeme laureáta Ceny Oskára Čepana 2026 Andreja Kiripolského, ktorý síce momentálne pôsobí v dánskej Kodani, no vo svojej tvorbe systematicky reflektuje prostredie Hornej Nitry, kde vyrastal. Pre Turčiansku galériu v Martine, kde 10. decembra otvoríme laureátsku výstavu COČ 2026, pripravuje nové dielo, ktoré reaguje na pozostatky infraštruktúr industriálnej éry. 

[bookmark: _Hlk242107400]„Vo svojej tvorbe sa zameriavam na to, ako infraštruktúry industriálnej éry pretrvávajú aj po strate svojej pôvodnej funkcie a ďalej formujú krajinu, telo aj sociálne vzťahy. Zaujíma ma najmä stav, v ktorom priemysel ešte celkom nezmizol, no už ani neplní svoju pôvodnú úlohu. Práve v tomto priestore medzi prevádzkou a zánikom sa ukazuje, že infraštruktúra nie je len technický systém, ale aj nositeľ pamäti, práce, záťaže a kolektívnej skúsenosti.
Tento prístup vychádza z osobnej skúsenosti. Vyrastal som v regióne Hornej Nitry, kde ťažba a energetika dlhodobo určovali podobu krajiny aj každodenného života, a pracoval som v údržbe elektrárne Nováky počas jej záverečného obdobia. Táto skúsenosť mi umožnila vnímať priemysel nie ako obraz minulosti, ale ako živú štruktúru pozostávajúcu z rutiny, opráv, čakania, opotrebovania a postupného zániku. V mojich prácach preto nevystupuje industriálne dedičstvo ako nostalgický relikt, ale ako neuzavretý proces, v ktorom sa prelína technológia, sociálna realita a environmentálne dôsledky.
Pracujem s materiálmi a objektmi pochádzajúcimi priamo z industriálnych lokalít, ako sú popol, oceľové rúry, zváračské závesy či pracovné a administratívne prvky spojené s údržbou. Nezaujímajú ma ako ready made v úzkom zmysle, ale ako materiály nesúce konkrétnu históriu práce, obehu a zániku. Ich presunom do galerijného priestoru sa mení ich funkcia, no nie úplne ich zaťaženie. V novom kontexte sa stávajú prostriedkom na premýšľanie o tom, čo po priemysle zostáva a aké nové významy môžu tieto zvyšky nadobudnúť.
Dôležitou súčasťou mojej práce je zvuk, ktorý nechápem ako sprievodný prvok, ale ako spôsob, ako sprítomniť infraštruktúru na telesnej úrovni. V inštaláciách často vzniká priamo z materiálu cez kvapkanie, trenie, vibráciu alebo tlak, takže divák nevníma priemyselný priestor len vizuálne, ale aj cez rytmus, rezonanciu a oneskorenie. V dielach ako Have You Ever Seen Coal Burn?, Courtesy to Intervene alebo Work Chronicles sa tak usilujem sprítomniť nielen materiálne pozostatky priemyslu, ale aj neviditeľnú prácu údržby, napätie medzi funkciou a rozpadom, a ambivalentné dedičstvo prostredí, v ktorých sa mieša hrdosť, závislosť, únava aj strata.“ uviedol Andrej Kiripolsky o tom, ako vníma svoju tvorbu. 

Andrej Kiripolsky (2000, Bystričany, Horná Nitra) je slovenský vizuálny umelec pôsobiaci v Kodani. Je absolventom Royal Danish Academy of Fine Arts v Kodani a Filmovej a televíznej fakulty Akadémie múzických umení v Prahe. Jeho práca sa pohybuje medzi sochou, inštaláciou a audiovizuálnymi formátmi. Vychádza z Hornej Nitry, regiónu dlhodobo formovaného ťažbou uhlia, energetikou a ich spoločenskými dôsledkami. Vo svojej tvorbe sleduje, ako sa priemyselné dejiny zapisujú do prostredí, materiálov, každodenných situácií a kolektívnej pamäti. Medzi jeho posledné projekty patria Have You Ever Seen Coal Burn? v Kunsthal Charlottenborg v Kodani (2025), sólo výstava They may rest from their labor; for their deeds follow them! v Q Gallery v Kodani (2024) a Country roads, take me home v SVĚTOVA 1 v Prahe (2024). Je laureátom ocenenia 15 June Foundation’s Honorary Prize 2025 a rezidentom Art Hub Copenhagen.

Odborná porota, ktorá tento rok posudzovala portfóliá 48 prihlásených umelcov a umelkýň, sa vyjadrila ku Kiripolskému takto: „Tvorba Andreja Kiripolského pôsobí tichou prítomnosťou človeka, ktorý sa dotýkal predmetov, o ktorých hovorí. Hoci je jeho tvorba hlboko zakorenená v prostredí slovenského priemyslu, jej témy rezonujú v širšom kontexte celosvetovej postindustriálnej transformácie, čím sa stáva zároveň špecifickou aj univerzálnou. Diela pôsobia rozpoznateľne v tom najsilnejšom zmysle slova – nie sú generické, ale smerujú k akejsi zdieľanej pravde prostredníctvom špecifickosti ich materiálnych a historických základov. Porota ocenila aj zrelosť jeho vizuálneho jazyka. Tento postkonceptuálny prístup v sebe nesie zároveň váhu miestnej špecifickosti, pričom sa taktiež zapája do celosvetovej diskusie o práci, úpadku priemyslu a komunitách, ktoré tento úpadok formoval a ktoré nakoniec ostali opustené.“ 

V priebehu apríla 2026 vybrala odborná porota Ceny Oskára Čepana 2026 spomedzi 48 prihlásených dvoch laureátov a laureátku: Andreja Kiripolského, Norberta Kukiho a Natáliu Šimonovú. Vo svojom vyhlásení uviedla: ,,Tento rok nás potešil veľký počet uchádzačov a uchádzačiek. Výber poroty spojil tri odlišné umelecké prístupy, ktoré zdieľajú spoločný záujem o otázky pamäti, identity a miesta. Tvorba Andreja Kiripolského, Natálie Šimonovej a Norberta Kukiho svedčí o ich vytrvalom fokuse na vybrané témy, pričom sa zrelým a kritickým pohľadom vyrovnávajú so vzťahom medzi miestnou špecifickosťou a širším významom. Namiesto toho, aby sa rozhodli pre rýchle alebo extraktívne prístupy, investujú do pomalšieho a náročnejšieho procesu pozorného zapájania sa. Od Kukiho zaoberania sa otázkami identity, komunity a reprezentácie, cez Kiripolského zakorenenie v postindustriálnej krajine, odkiaľ pochádza, až po Šimonovej umelecký výskum odkrývajúci vrstvy kolektívnej pamäti prostredníctvom vrstiev hrdze vo verejnom priestore.“, oznámili Christina Li, Vojtěch Novák, Noit Banai a William Stover. Dvojica umelcov a umelkyňa aktuálne pripravujú svoje autorské projekty na spoločnú výstavu v Turčianskej galérii v Martine, ktorá bude slávnostne otvorená 10. decembra 2026.

Medzinárodnú porotu tento rok tvoria Christina Li (HK/NL; je kurátorka a autorka žijúca v Amsterdame v Holandsku; v súčasnosti je spolukurátorkou podujatia Sonsbeek 2026 v Arnheme a pôsobí ako umelecká riaditeľka združenia Kim Association v Singapure; bola kurátorkou prezentácie Pilvi Takaly v národnom pavilóne Fínska na 59. bienále v Benátkach a hongkonskej prezentácie diela Shirley Tse na 58. bienále v Benátkach), Vojtěch Novák (CZ/CH; multidisciplinárny umelec, nezávislý kurátor a umelecký výskumník vo švajčiarskom SARNe; je iniciátorom kolektívnej vzdelávacej platformy Ateliér bez vedoucího a kolektívu PGS zameraného na offsite výstavy, v súčasnosti pôsobí ako programový riaditeľ Galerie města Pardubic), Noit Banai (USA/AT; je profesorkou zaoberajúcou sa estetikou diaspóry na Inštitúte teórie umenia a kultúrnych štúdií Akadémie výtvarných umení vo Viedni; je historičkou umenia a kritičkou špecializujúca sa na moderné a súčasné umenie; publikovala v časopisoch Third Text, Stedelijk Studies, Public Culture, Performing Arts Journal, Filozovski Vestnik a Journal of Jewish Latin American Studies) a William Stover (USA; je kurátor súčasného umenia; v minulosti pôsobil v New Museum of Contemporary Art a v Múzeu výtvarných umení v Bostone; spoluzaložil neziskovú umeleckú organizáciu Re-Sited, ktorá sa venuje prezentácii nových vedeckých výskumov a kurátorských výstav).  
--  
Cena Oskára Čepana je určená vizuálnym umelcom/umelkyniam do veku 40 rokov. Účasť v projekte nie je obmedzená konkrétnym výtvarným médiom.  História slovenskej verzie ocenenia, ktoré je súčasťou širšieho medzinárodného networku podobných ocenení YVAA - Young Visual Artists Awards siaha do roku 1996, kedy ju pod názvom Mladý slovenský výtvarník roka založila zakladateľka a riaditeľka americkej nadácie The Foundation for a Civil Society (FCA) Wendy W. Luersová. Spoločne so svojím manželom Williamom Luersom, americkým veľvyslancom v Prahe, strávila v Československu niekoľko rokov a po páde komunistického režimu sa rozhodla pre pomoc krajinám východného bloku na kultúrnom poli: založila tradíciu udeľovania výtvarných cien, spojenú s následným pobytom víťaza v USA. Od roku 2001 nesie slovenská obdoba projektu aktuálny názov Cena Oskára Čepana, podľa teoretika výtvarného umenia Oskára Čepana (1925-1992). 
 
www.oskarcepan.sk 
www.facebook.com/CenaOskaraCepana/ 
@oskarcepan 
 
 
--- 
Organizátor: Nadácia – Centrum súčasného umenia 
Spoluorganizátor: platforma na podporu umenia collective
Partneri: Nadácia Tatra banky, Trust for Mutual Understanding, Residency Unlimited, Young Visual Artists Awards, Tauris, LITA, autorská spoločnosť, mesto Martin, Zlatý Bažant.

